Graceful Swamp

Graceful Swamp (16. huhtikuuta 2015 – 23. lokakuuta 2019) oli suomalainen lämminverinen ravihevonen, joka menestyi erinomaisesti kotimaisissa ikäluokkakilpailuissa mutta kuoli nelivuotiaana. Graceful Swamp valittiin vuoden hevoseksi 2019 yleisöäänestyksellä. Lempinimellä "Sämpylä" tunnettu ravuri voitti Suuren Suomalaisen Derbyn sekä useita muita kotimaisia suurkilpailuja ja ansaitsi kolmella kilpailukaudellaan yhteensä 407 050 euroa.

Lämminveriravurin omisti Pekka Mäkisen kuolinpesän kautta Erkki-Pekka Mäkinen. Mäkinen valmensi Graceful Swampia Tampereen Teiskossa. Graceful Swampia ohjasti Ari Moilanen kaikissa 3- ja 4-vuotiskauden kilpailuissa, joihin kuuluivat myös hevosen kaikki suurkilpailuvoitot. Kaksivuotiskaudella oriitta ohjasti omistaja-valmentaja Mäkinen.

Erkki-Pekka Mäkinen osti oriin puolitoistavuotiaana Ypäjän varsahuutokaupasta 2 250 eurolla. Graceful Swamp oli ilmajokelaisen sikatilallisen Ari Takanevan kasvattama ja emänsä Zora Kempin toinen varsa. Graceful Swampin nimen loppuosa, englantia oleva "swamp" tarkoittaa suota ja perustuu Ari Takanevan sukunimeen. Zora Kemp oli Takanevan ensimmäinen siitostamma, jonka useista omistajista koostuva kimppa hankki alun perin kilpahevoseksi. Tamman etupolvien ongelmien takia hevonen ei kilpaillut vaan siirtyi siitokseen, jolloin Ari Takaneva lunasti sen kokonaan itselleen. 

Graceful Swamp kuoli 23. lokakuuta 2019 vatsalaukun repeämisen seurauksena leikkauspöydälle Yliopistollisessa eläinsairaalassa Helsingin Viikissä. Hevosella havaittiin terveysongelmia kuolinpäivän aamuna, jonka vuoksi se vietiin ensin Teiskosta Teivon raviradan yhteydessä olevalle Tampereen Hevosklinikalle. Graceful Swampin vaikean tilan takia se ohjattiin hoidettavaksi Yliopistolliseen eläinsairaalaan, jossa hevosta ei voitu pelastaa. Graceful Swampilla havaittiin ensimmäisen kerran vatsakipuja alle kaksi viikkoa ennen sen kuolemaa viimeiseksi jääneen kilpailun yhteydessä. Hevosen vointi oli kuitenkin parantunut kipu- ja vatsalääkityksellä.

Vermo perusti muistolähtö Graceful Swamp Memorialin, joka kilpailtiin ensimmäisen kerran maaliskuussa 2020.

Kilpailu-ura

Kaksivuotiskausi 
Elokuussa 2017 Graceful Swamp sekä osallistui opetuslähtöön että suoritti koelähdön hyväksytysti. Ensimmäinen kilpailu oriille oli  SHKL Hevosenomistajapokaalin karsinta, jonka Graceful Swamp voitti. Finaalissa hevonen laukkasi jo lähtöauton takana ja sijoittui lopulta seitsemänneksi. Toisessa suurkilpailussaan 2-vuotiaiden oriiden ja ruunien Kasvattajakruunussa Graceful Swamp oli kolmas. Joulukuussa Graceful Swamp teki 2-vuotiaiden oriiden ja ruunien tasoitusajon Suomen ennätyksen täydellä matkalla voittaessaan ajalla 1.17,2ke Vermossa.

Kolmivuotiskausi 
Vuonna 2018 Graceful Swamp voitti 13 kilpailua peräkkäin maaliskuussa alkaneella kilpailukaudellaan. Ari Moilasen ohjastama Graceful Swamp voitti muun muassa Seppeleajon, Biofarm-cupin, Hambon ja Oulu Expressin . Kuopion raviradalla ajetussa Biofarm Cupin finaalissa Graceful Swamp teki 3-vuotiaiden oriiden ja ruunien täyden matkan tasoitusajon Suomen ennätyksen voittoajalla 1.13,5ke.

Graceful Swamp voitti myös kolmivuotiaiden suurimman kilpailun Kriteriumin karsinnan. Vuoden ensimmäinen tappio tuli Teivossa lokakuussa Kriterium-finaalissa, kun Graceful Swamp laukkasi ja oli lähdön viimeinen. Laukka oli seurausta Graceful Swampin jalkojen osumisesta Jorma Kontion ohjastaman Marrakeshin kärryihin. Myös Kymenlaakso-ajossa Graceful Swamp laukkasi ja selvänä suosikkina kilpaan lähtenyt hevonen oli seitsemäs. Vuoden viimeinen kilpailu ja voitto Graceful Swampille oli 3-vuotiaiden oriiden ja ruunien Kasvattajakruunu.

Nelivuotiskausi 

Graceful Swamp aloitti myös vuoden 2019 voittoputkella, joka nelivuotiskaudella oli yhdeksän voiton mittainen. Graceful Swamp kutsuttiin mukaan kaikille ikäluokille avoimeen Finlandia-ajoon, mutta 4-vuotias ori ilmoitettiin samana päivänä ajettavaan oman ikäluokkansa Glenn Kosmos Memorial -kilpailuun, jonka Graceful Swamp voitti. Tuossa kilpailussa toiseksi tullut ruotsalainen Missle Hill kilpaili vuotta myöhemmin finaalissa kevään 2020 Elitloppetissa, joka on yksi arvostetuimmista kansainvälisistä ravikilpailuista. 

Keväällä Graceful Swamp voitti myös Kuopio Stakesin, jossa ori oli nopein sekä karsinta- että finaalilähdössä. Kevään menestyksen ansiosta Graceful Swamp kutsuttiin avoimiin suurkilpailuihin Kymi Grand Prixiin ja Killerin Eliittiin, joihin hevonen ei kuitenkaan osallistunut. Jokimaalla Graceful Swamp voitti Suur-Hollolan Nelivuotispokaalin. St Michel -viikonloppuna vuorossa oli Eugen Pylvänäisen muistoajon voitto. Mikkelin raviradalla juostu tulos 1.11,7aly jäi Graceful Swampin ennätysajaksi. Ikäluokkansa kärkihevosina pidetyt Graceful Swamp ja Lewis Ale kohtasivat toisensa heinäkuun lopussa ensi kertaa sitten edellisvuoden Kriteriumin, jonka Lewis Ale voitti. Derby-kenraalin voitti Graceful Swamp.

Nelivuotiaiden pääkilpailu Suuren Suomalaisen Derbyn karsinnoissa Graceful Swamp laukkasi jo lähdön kokoontumisvaiheessa. Ari Moilasen ohjastama hevonen paikkasi tilanteen ja ennätti karsintalähdössään toiseksi kokien ensimmäisen tappionsa vuonna 2019. Vermossa kilpailtavan Suuren Suomalaisen Derbyn finaalilähdön Graceful Swamp voitti, vaikka Knows Best näytti kirivän ohi loppusuoralla. 150 000 euron arvoinen voitto oli Graceful Swampin uran suurin palkinto. Voitto oli ohjastaja Ari Moilaselle uran ensimmäinen lämminveristen derbyssä.

Derbyn jälkeen Graceful Swamp kilpaili ensimmäisen ja ainoan kertansa ulkomailla, kun se voitti Solvallassa ikäluokkansa kansainvälisen UET Grand Prix -suurkilpailun karsintalähdön. UET Grand Prix -finaali ajettiin Vermossa lokakuussa ja sen ensimmäinen palkinto 200 000 euroa oli suurin vuonna 2019 Suomen raveissa jaettu palkinto. Graceful Swamp oli kymmenes finaalissa, joka jäi hevosen viimeiseksi kilpailuksi. Kilpailun jälkeen syynä normaalia tasoa heikompaan suoritukseen pidettiin vatsaongelmia. UET Grand Prixissä nopein oli ranskalainen Face Time Bourbon, joka voitti tammikuussa 2020 maailman arvostetuimman ravikilpailun Prix d’Amériquen.

Tilastot

Suku

Lähteet

Viitteet

Aiheesta muualla 

 Sämpylän tarina Yle.fi.

Suomalaiset ravurit